钦定古今图书集成/明伦汇编/官常典/第170卷 > 吴芮
## 钦定古今图书集成/明伦汇编/官常典/第170卷 > 吴芮

按《汉书》本传，“芮，秦时番阳令也。甚得江湖间民心，号
曰番君。天下之初叛秦也，黥布归芮，芮妻之，因率越
人举兵以应诸侯。沛公攻南阳，迺遇芮之将梅𫓶，与
偕攻析、郦，降之。及项羽相王，以芮率百越佐诸侯从
入关，故立芮为衡山王，都邾。其将梅𫓶功多，封十万
户，为列侯。项籍死，上以𫓶有功，从入武关，故德芮，徙”
为长沙王，都临湘。一年薨，谥曰文王，子成王臣嗣。薨，
子哀王回嗣。薨，子共王右嗣。薨，子靖王羌嗣。孝文后
七年薨，无子，国除。初，文王芮，高祖贤之，制诏御史。长
沙王忠，其定《著令》，至孝惠。高后时，封芮庶子二人为
列侯，传国数世绝。